Potrivit IPJ Brăila, un bărbat de 49 de ani, în timp ce conducea un autoturism pe strada Şcolilor din municipiul Brăila, ar fi pătruns în intersecţia cu Bulevardul Independenţei şi a lovit un alt autovehicul ce se deplasa pe bulevard dinspre Calea Călăraşilor, condus de o femeie de 41 de ani, din localitate.
"În urma impactului, autovehiculul condus de femeie a fost proiectat în afara părţii carosabile unde s-a răsturnat şi a lovit o femeie de 81 de ani, din Brăila, ce se afla în calitate de pieton pe trotuar", a transmis sursa citată.
În imaginile care au surprins momentul impactului se vede cum maşina care a ajuns pe trotuar loveşte nişte scări şi se răstoarnă peste o femeie, deşi aceasta a încercat să se ferească. Femeia a fost trasă de un bărbat de sub mașină.
Din fericire, femeia a supraviețuit, iar paramedicii au transportat-o la spital pentru îngrijiri medicale.